**Kissné Szabó Katalin Polgármester Asszony részére**

**Üllő Város Polgármesteri Hivatala**

Üllő

Templom Tér 3.

2225

**Tárgy**: előterjesztés felterjesztési jog gyakorlása tárgyában

*Tisztelt Polgármester Asszony!*

Üllő Város Önkormányzati képviselőjeként az alábbi tartalmú előterjesztést kívánom benyújtani a képviselő-testület soron következő ülésére.

*Tisztelettel:*

Üllő, 2017. március 23. ……………………………

*Gazsi Dávid,*

önkormányzati képviselő

**előterjesztés**

Üllő Város Önkormányzat képviselő-testületének

2017. március 23.-i ülésére

…. sz. napirendi pont

**Tárgy**: előterjesztés felterjesztési jog gyakorlása tárgyában

*Tisztelt Képviselő-testület!*

A Jobbik Magyarországért Mozgalom elkötelezett a korrupcióellenes harcban, amelyet következetesen képvisel mind az országgyűlésben, mind a helyi önkormányzatokban. Sajnálatos tapasztalat, hogy a korrupciós bűncselekmények kapcsán a felderítés nem működik, de ha büntető eljárásra is kerül sor, akkor az – úgy az ügyészségi, mind az esetleges bírósági szakasz – évekig elhúzódik, a jelentős összegű közpénz ellopásában segédkezők pedig megússzák felfüggesztett szabadságvesztéssel. Hogy ennek véget vessünk, először is az ügyészséget kell számon kérni arról, milyen módon végzi tevékenységét, másodsorban a büntetési tételek növelésére van szükség, hogy legalább az esélye meglegyen annak, hogy megfelelő mértékű büntetések szülessenek.

Ennek érdekében a Jobbik képviselői a „Lex Ludas Matyi” névre keresztelt csomag részeként benyújtották az országgyűlésnek a közpénzek védelme érdekében a Büntető Törvénykönyvről szóló 2012. évi C. törvény módosításáról szóló törvényjavaslatot, mely elsősorban a közpénzek sérelmére elkövetett bűncselekmények büntetési tételének szigorítására irányul. A Jobbik által javasolt tételek nem túlzóak, ellenkezőleg, a jelenlegi büntetési mértékek túlzóan alacsonyak: például egy hűtlen kezelés alapeseti büntetése annyi, mint egy nyilvánosan elkövetett rágalmazásé.

A korrupciós bűncselekményekkel kapcsolatos jogi szabályozásra irányuló javaslatot értelemszerűen az országgyűlés tárgyalja, azonban nem lehet elvonatkoztatni attól, hogy a probléma jelentős részben a településeken jelentkezik, így nem lehet azt állítani, hogy ez „országos politikai ügy” lenne, amelyben egy helyi önkormányzatnak „nem szabad” véleményt nyilvánítania. Éppen ellenkezőleg: egy helyi önkormányzatnak is kötelessége mindent megtenni a korrupciós bűncselekmények visszaszorításáért, legyen szó konkrét lépésekről, vagy egy törvénymódosításra irányuló javaslat támogatásáról.

Bízunk abban, hogy a közpénzek védelme érdekében a büntetési tételek szigorítására irányuló javaslatunkat az Országgyűlés támogatni fogja. Annak érdekében, hogy a javaslat – amely egyébként látható társadalmi igényként jelentkezik – támogatottságát jelezzük, azt javaslom, hogy Üllő Város önkormányzata és képviselő-testülete kérje fel az Országgyűlést és a település országgyűlési képviselőjét a javaslat támogatására.

Fentiek alapján az alábbi határozati javaslat megtárgyalását és elfogadását kérem a tisztelt képviselő-testülettől:

**Határozati javaslat:**

1. Üllő Város Önkormányzatának képviselő-testülete elkötelezett a korrupciós bűncselekmények visszaszorításában, illetve megelőzésében. Ennek érdekében a képviselő-testület támogatja az Országgyűlés részére benyújtott, a közpénzek védelme érdekében a Büntető Törvénykönyvről szóló 2012. évi C. törvény módosításáról szóló T/14185. számú törvényjavaslatot.
2. Üllő Város a korrupciós bűncselekményeket elutasító lakossága nevében felkéri az Országgyűlést, hogy a törvényjavaslat elfogadását támogassa és felkéri dr. Szűcs Lajost, Üllő országgyűlési képviselőjét, hogy a javaslatot szavazatával támogassa.
3. Üllő Város Önkormányzat képviselő-testülete felkéri a polgármestert, hogy döntéséről az Országgyűlés elnökét és dr. Szűcs Lajos országgyűlési képviselőt értesítse.

Határidő: azonnal

 *a 3. pont vonatkozásában:* a döntést követő munkanap

Felelős: Kissné Szabó Katalin polgármester

*Tisztelettel:*

Üllő, 2017. március 1. ……………………………

*Gazsi Dávid,*

önkormányzati képviselő